钦定古今图书集成/明伦汇编/官常典/第752卷 > 刘熙祚〈弟永祚〉
## 钦定古今图书集成/明伦汇编/官常典/第752卷 > 刘熙祚〈弟永祚〉

按《明外史忠义传》：“熙祚，字仲缉，武进人。父纯仁，泉州
推官。熙祚举天启四年乡试，崇祯中为兴宁知县。地
产断肠草，啖之辄死，奸民用以胁财物，熙祚令赎罪
者必以草，以是致死者勿问，其弊为止。课最，征授御
史。十五年冬，巡按湖南。李自成陷荆、襄诸府，张献忠
又破蕲、黄，临江欲渡，熙祚叹曰：‘门庭既失，堂奥必危，
不能保障湖南，何颜立于世’？”明年二月抵岳州，诸将
分防江浒，檄偏沅、郧阳二抚联络形势。会贼马守应
据澧州，窥常德，土寇甘明扬等助之。熙祚驰至常德，
遣将先击土寇，明扬授首。五月还长沙及武昌、岳州
相继陷，以罗塘河地居要害，令总兵尹先民、副将何
一德督万人守。无何，巡抚王聚奎撤守长沙，贼遂长
驱至。聚奎大怖，即率溃将孔全彬、黄朝宣、张先璧等
走湘潭，沿途焚劫。熙祚以长沙不能守，奉吉、惠二王
奔衡州。聚奎兵亦至，焚劫如初。衡为桂王封地，王及
吉、惠二王亦登舟避聚奎兵。熙祚痛恨聚奎，而欲藉
其兵守衡，乃于九月单骑赴永州，为城守计。未几，聚
奎复走祁阳，衡州遂陷。永州士民闻之，空城逃。二王
至永州，《聚奎》继至。越日，全彬等亦至，劫库金去。熙祚
乃奉二王出城，遣部将护走广西，而己返永州拒守。
俄贼骑追至，执赴衡州，见献忠。献忠踞桂王宫，叱令
跪，不屈，命群殴之，伤目，自殿墄曳至端礼门，肤尽裂。
使降将尹先民说之，终不变，见杀。事闻，赠太常少卿谥“忠毅。”弟永祚，字叔远。由选贡生授嵊县知县，迁养
利知州，有惠政，改兴化同知，计擒贼曾旺，摄仙游县
事，靖剧寇。后以副使知兴化府事。时值城陷，仰药死。
弟绵祚，字季延，崇祯四年进士，为吉安永丰知县。邻
境九莲山界闽、粤，贼窟其中，绵祚屡请兵会剿。贼怒，
率众来攻，绵祚出击，三战三捷，贼益大至，绵祚伏兵
黄牛峒诱贼，复大破之，县境以安。以积劳得疾，请告
归，乃卒。兄弟三人并死王事。王聚奎既失永州，后伺
贼退，潜还武昌，为代者何腾蛟所劾，夤缘免。